題法華寺五言二十韻
作者：李紳
朝代：唐

paragraphs: 花界無生地，慈宮有相天。
化娥騰寶像，留影閟金仙。
殿湧全身塔，池開半月泉。
十峰排碧落，雙澗合清漣。
藥草經行徧，香燈次第燃。
戒珠高臘護，心印祖僧傳。
瓶識先羅漢，衣存舊福田。
幻身觀火宅，昏眼照青蓮。
住覺超真境，依遊渡法船。
化城珠百億，靈跡冠三千。
蕭壁將沈影，梁薪尚綴煙。
色塵知有數，劫燼豈無年。
龍噴疑通海，鯨吞想漏川。
磬疎聞啓梵，鐘息見安禪。
指喻三車覺，開迷五陰纏。
教通方便入，心達是非詮。
見葉千花藏，檀林萬寶篇。
坐嚴獅子迅，幢飾網珠懸。
極樂知無礙，分明應有緣。
還將意功德，留偈法王前。